
Către,


Primăria Municipiului Timişoara


Direcţia Comunicare,


Prin prezenta dorim să vă aducem la cunoştinţă faptul că şi în acest an echipa de baschet masculin BCM ELBA Timişoara a reprezentat cu cinste oraşul Timişoara în toate competiţiile în care a fost angrenată.

             În Campionatul Naţional Divizia A echipa noastră a reuşit o performanţă de exceptie: clasarea pe locul II şi titlul de Vicecampioană Naţională, după calificarea în finala playoff-ului campionatului, cea mai mare performanţă sportivă obţinută de o echipă de baschet din Timişoara. 

              În Liga Europei Centrale, în faza finală cu echipe de valoare din Ungaria, Cehia si Austria, echipa a jucat finala, ocupand un meritoriu loc II.

              Începând cu luna septembrie, în paralel cu desfăşurarea Campionatului Naţional Divizia A şi a Cupei României echipa noastră va trebui să-şi apere notorietatea caştigată prin obţinerea unei bune performanţe sportive şi menţinerea în topul baschetului masculin românesc.

              În perioada iunie - septembrie 2009 ne sunt necesare resurse financiare pentru acoperirea cheltuielilor  pentru susţinerea pregătirii sportive de vară a echipei: cantonamente pentru pregatirea fizică şi tactică, pregatire fizică în sala de specialitate, antrenamente de joc, meciuri amicale de pregatire, turnee, etc.


În condiţiile unei pregătiri complete de vară la parametri maximi, echipa BCM ELBA Timişoara va putea aborda ediţia 2009 / 2010 a Campionatului Naţional cu şanse reale de realizare a obiectivului propus, adică clasarea din nou între primele echipe din topul naţional.

De asemenea, în luna septembrie, clubul nostru va organiza, la Timişoara, turneul internaţional de baschet masculin ”Cupa Timişoara ”, ediţia a IV-a, cu participare internaţională, turneu la care echipa gazda asigură toate cheltuielile pe durata competiţiei.


Acest turneu internaţional reprezintă o verificare foarte utilă a potenţialului echipei noastre, în compania unor echipe de valoare, contrubuind de asemenea la promovarea imaginii oraşului nostru în străinătate.
            În perioada septembrie - decembrie 2009 este necesară susţinerea financiară a calendarului  competiţional: turul Campionatului National Divizia A, Cupa României, respectiv participarea într-o competiţie internaţională (Liga Balcanică sau Liga Europei Centrale), pentru a putea încheia anul 2009 cu aceleaşi rezultate sportive deosebite, asigurând astfel bune premise pentru returul campionatului şi clasamentul final al ediţiei viitoare de campionat naţional. 


Având în vedere cele precizate mai sus şi datorită faptului că în acest an cheltuielile clubului nostru pentru susţinerea performanţei sportive au crescut foarte mult, vă rugăm să ne ajutaţi prin iniţierea demersurilor necesare în vederea suplimentării sumei cu care Consiliul Local Timişoara sprijină financiar în anul 2009 echipa de baschet BCM ELBA Timişoara, cu suma de 600.000 lei.

Vă mulţumim.


Timişoara, 10.06.2008.
 Preşedinte,

ing. VALENTIN MOLDOVAN







